ทองหลุด2หมื่นบาทราคาต่ำรอบ4เดือน
ราคาทองคำทุบสถิติใหม่ต่ำสุดรอบ 4 เดือน เหตุนักลงทุนเทขายหันไปเก็งกำไรดอลลาร์สหรัฐ
19 ก.ค. 2561

ราคาทองคำทุบสถิติใหม่ต่ำสุดรอบ 4 เดือน เหตุนักลงทุนเทขายหันไปเก็งกำไรดอลลาร์สหรัฐ
รายงานข่าวจากบริษัท วายแอลจี บูลเลี่ยน อินเตอร์เนชั่นแนล กล่าวว่า ราคาทองคำทำสถิติใหม่ต่ำสุดในรอบ 4 เดือน นับจากวันที่ 19 มี.ค. 2561 ที่ผ่านมา เป็นผลมาจากนักลงทุนหันมาซื้อดอลลาร์สหรัฐอย่างต่อเนื่อง หลังเศรษฐกิจสหรัฐฟื้นตัว ซึ่งส่งผลทำให้เงินดอลลาร์แข็งค่าขึ้น และกดราคาทองปรับตัวลง โดยราคาทองคำเมื่อวันที่ 18 ก.ค.ปิดปรับตัวลดลงถึง 13.20 ดอลลาร์/ออนซ์ หรือลดลง 1%
รายงานข่าวจากสมาคมค้าทองคำ กล่าวว่า วันที่ 18 ก.ค. ราคาทองคำ ในประเทศปรับราคาลดลง 2 รอบ ครั้งแรกลง 150 บาท และครั้งหลังลง 50 บาท  ซึ่งเป็นการลงทั้งหมด 200 บาท ซึ่งเป็นการปรับลดลงตามราคาต่างประเทศปรับตัวลงมาแตะระดับ 1,224.50 ดอลลาร์/ออนซ์  จากเดิมอยู่ที่ 1,241 ดอลลาร์/ออนซ์
ในขณะเดียวกันค่าเงินบาทอ่อนค่าลงมาแตะที่ 33.37 บาท/ดอลลาร์ จากเดิมอยู่ที่ 33.35 บาท/ดอลลาร์ ทำให้ราคาทองแท่งรับซื้อบาทละ 19,300 บาท ขายออกบาทละ 19,400 บาท  ทองรูปพรรณรับซื้อบาทละ 18,950 บาท และขายออกบาทละ 19,900 บาท